Sablo salos nacionalinis parkas
Sablo salos nacionalinis parkas (angl. Sable Island National Park Reserve; pranc. Parc Réserve de parc national de Île de Sable) – Kanadoje, Naujosios Škotijos provincijoje esantis nacionalinis parkas. Įkurtas 2013 m. Apima Sablo neriją, apaugusią smiltlendrėmis ir kitais žemaūgiais augalais, Atlanto vandenyne, nutolusią 175 km nuo Naujosios Škotijos krantų. 35 km ilgio, iki 1,6 km pločio, iškyla iki 26 m virš jūros lygio. Ganosi žmogaus neliečiamos sulaukėjusių arklių kaimenės, kurios čia buvo apleistos ištrėmus prancūzų kolonistus. Iš viso šių arklių priskaičiuojama apie 500. Bandymai vietovę apsodinti miškais nuėjo niekais. Parke aptinkami paprastieji ruoniai, pilkieji ruoniai, yra keleto paukščių rūšių kolonijos. Vėpliai išnyko dėl medžioklės.